म्हापशेंः येता त्या पांच वर्सांत पर्यटना कडेन संबंद आशिल्ल्या हॉस्पिटॅलिटी मळार दोन लाखां परस चड नोकऱ्यो तयार जातल्यो. ताचो लांब घेवपा खातीर गोंयकार तरणाट्यांनी स्वताक तयार करचें. ना जाल्यार भायले लोक येवन तो नोकऱ्यो मेळयतले, अशें मुख्यमंत्री डॉ प्रमोद सावंत हांणी मंगळाराक बेतीं-वेरें हांगा सांगलें.
 साळगांवचो आमदार केदार नायक हाच्या कार्यालयाचें उक्तावण केल्या उपरांत मुख्यमंत्री उलयताले. ह्या वेळार प्रदेश भाजपा अध्यक्ष सदानंत शेट तानावडे, साळगांव भाजपा मंडळ अध्यक्ष रमेश घाडी आनी हेर पदाधिकारी हाजीर आशिल्ले. ह्या वेळार रिव्होल्युशनरी गोवन्साच्या कांय वावुरप्यां वांगडा हेरांनी भाजप पक्षांत प्रवेश केलो.
 पर्यटना कडेन संबंदीत अश्या पदवी शिक्षणा वांगडा कुशळतायेच्या माध्यमांतल्यान गोंयच्या तरणाट्यांनी ह्या नोकऱ्यां खातीर स्वताक तयार करपाक जाय. उद्देगीक संघटनेच्या 35 संस्था वांगडा कबलात करून आयटीआय विद्यार्थ्यांक खासा प्रशिक्षण दितात. तेच प्रमाण हॉटेल संस्था कडेन कबलात केल्या. फ्रँट डेस्क आनी हॉस्पिटॅलिटी मळांत तीन ते स म्हयनें प्रशिक्षण तरणाट्यांक प्रशिक्षण दिवन तांका रोजगाराची संद उपलब्द करून दिवपाचो सरकाराचो यत्न आसा अशें मुख्यमंत्र्यांनी सांगलें. साळगांवांत आपूण कार्यालय सुरू करतलो. जायत्या जाणांनी भाजपांत प्रवेश केल्ल्यान आपली ताकद वाडल्या अशें केदार नायक हांणी सांगलें.
 सगल्यांक सरकारी नोकऱ्यो मेळप शक्य ना. कुशळताय उदरगत शिक्षणाच्या माध्यमांतल्यान शंबर टक्के नोकऱ्यो दिवपाची सरकाराची मोख आसा. गोंयांत पर्यटन, हॉस्पिटॅलिटी, आयटी, इलेक्टॉनिक्स सिटी, मोपा आंतरराष्ट्रीय विमानतळ हांगा व्हडा प्रमाणांत ओपनींग जाता. ताचो लाब गोंयकार तरणाट्यांनी घेवपाक जाय. तांणी व्हायट कॉलर जॉबांची वाट पळयत बेकार रावपा परस मेळता ती नोकरी करपाची तयारी दवोरपाक जाय अशें मुख्यमंत्र्यांनी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 